226. Pinksterfees met hemelwoorde – Bodemklippe
Gepubliseer op Mei 30, 2020 deur Ansophie Joubert
Woorde uit die hemel, woorde van God verander die wêreld. Dis taal soos God dit bedoel het. Die tale van engele wat hier op aarde gepraat word. Ons weet almal hoe moeilik dit is om ‘n vreemde taal aan te leer. Dit is ‘n lang proses wat net met jou eie toewyding en dissipline kan geskied. Ek het al gewens daar is ‘n mikroskyf wat in jou kop ingeplant kan word wat jou die taal op ‘n skinkbord aanbied, maar helaas – leer en oefen en oor en oor is die enigste manier om ‘n ander taal te praat en te verstaan.
Ek leer Italiaans omdat ek ‘n kleindogter het wat Italiaans as moedertaal gaan praat. Ek sukkel en dis moeilik. Ek kyk die Italiaanse televisiekanaal en vang hier en daar ‘n woord. Dit gaan nog ‘n ruk wees voordat ek die Italianers se vinnige, ineengestrengelde woorde kan uitmaak. Ek het nuwe waardering vir taal en geniet “my” Afrikaanse idioom en eenvoud opnuut. Ek is vreeslik trots op Afrikaans se ongekompliseerde strukture met soveel moontlikhede van uitdrukking.
As God iets doen dan doen Hy dit goed. Lees gerus die eerste gedeelte van Genesis 11.
Eeue later gebruik God ‘n wonderwerk van taal om Sy kerk te verenig sodat hulle die krag van eenheid kan ontvang.
Die gebeure van Pinksterdag is vooruit geloop met Jesus se laaste woorde op aarde voor sy Hemelvaart. Dit is uiters belangrike woorde, bloot uit die feit dat dit afskeidswoorde is. Enige mens is intens bewus van die woorde by afskeid en dit was ‘n baie besonder tipe afskeid.
Maar julle sal krag ontvang wanneer die Heilige Gees oor julle kom, en julle sal my getuies wees in Jerusalem sowel as in die hele Judea en in Samaria en tot in die uithoeke van die wêreld.” (Handelinge 1:4,5,8)
Net na hierdie woorde het ‘n wolk hom weggeneem sodat hulle hom nie meer kon sien nie.
Op Pinksterdag het taal die ongelowiges verbyster en die kerk gevestig. (Handelinge 2:4)
Twintig jaar na Pinsterdag kom Paulus by bekeerlinge in Korinte en vra of hulle die Heilige Gees ontvang het. Hulle is herdoop (die enigste plek in die Bybel wat daarvan praat), omdat die doop van Johannes voor die bediening van Jesus plaasgevind het en Paulus die beginsel van doop in die Naam van Jesus wou vestig, sodat dit met sy dood en opstanding in verband gebring word (Romeine 6)
Die gebed in ongewone tale is een van die pilare van gebed. Die ongewone tale of klanke wat in ons mond vorm, is die taal van die Heilige Gees. Dit is ons stap in geloof om met hemelwoorde te kommunikeer.
Ons het tyd en privaatheid nodig sodat die Heilige Gees vir ons kan intree. Soms is dit deel van heeldag-kommunikasie. Dit is die onderwerping van enige moeilike situasie aan Koninkryksgesag enige plek en enige tyd – deurgaans – sommer in die kar, in die kombuis, tussen ander mense.
Dit kan ook in die kerk of ons samekomste gebeur en daarvoor gee Paulus die voorskrifte in 1 Korintiërs 14.
Vir enigiemand wat hierdie woorde lees of hoor, vir wie dit vreemd en onaanvaarbaar klink – wees die kerk van Berea.
Dit is Heilige Gees kommunikasie, nooit ‘n obsessie nie – net die gevolg van onderwerping aan die Woord van jou Vader.
Kom ons vier hierdie baie besondere Pinksterfees 2020 met vreugde en verwagting in jou hemelse taal.
[Bodemklippe 129 en 130 – Mei/Junie 2017]
Posted in Afrikaans - Christen, Bybelstudie, UncategorizedTagged fees, krag, pinkster, tale